НЧ “Христо Ботев-1928г“ с.Иваново, общ. Харманли

 Отчет за работа -2020г.

През изминалата година дейността на читалището беше организирана съгласно приетия план за работа за 2020 г., приет на заседание на читалищното настоятелство и гласувано на Общото събрание на читалището.

 Целта на Народно Читалище „ Христо Ботев -1928 г.”с. Иваново е да задоволява потребностите на селяните свързани с развитие и обогатяване на обичаите и традициите на българския народ, възпитание и утвърждаване на националното самосъзнание. За да се постигне тази цел нашето читалище извършва основни дейности като: уреждане и поддържане на читалищна библиотека, развитие и обогатяване на любителското творчество, организиране на тържества и чествания, събиране и разпространяване на знания за родния край, организиране на изложби.

I.Библиотечна дейност.

Читалищната библиотека, винаги е била един от приоритетите на читалищното ръководство. Обработката и картотекирането на книгите и останалите библиотечни материали е съобразено със съвременните изисквания и развитието на библиотечното дело. Библиотеката се посещава от учениците на ОУ“Св. Св. Кирил и Методий“ с. Иваново и жители от селото. Библиотеката е разположена на втория етаж на сградата и се помещава на 80кв. м. площ в две помещения в много добро състояние, светли и приветливи. Читалищната библиотека вече разполага с 7500 библиотечни единици предоставени на свободен достъп за читателите. И тази година продължи обновяването на библиотечния фонд. Като най изявени читатели на библиотеката си остават учениците от училището и Тодор Ст.Тодоров от с.Иваново и Иванка Стоянова- мед.сестра в училището. През 2020г. библиотечната дейност бе засегната от пандемията причинена от КОВИД 19, но при спазване на противоепедемичните мерки се проведоха част от заплануваните мероприятия.

 1.1.Организирахме посещения на ученици от местното ни училище в библиотеката, по повод годишнината на наши национални герои Хр.Ботев и Васил Левски. Направихме изложба – витрина,където учениците се запознаха с биографията и революционата дейност на нашите национални герои.

1.2.Изложба –витрина по случай 3-ти март-Освобождението на България от османско владичество.

1.3.Децата от ПГ“Мечо Пух“и Първокласниците от местното ни училище също бяха чести посетители на библиотеката.Децата слушаха приказки и драматизации чрез кукли на познати приказки „Дядовата ръкавичка“и“Отишла баба за дренки“.

1.4.По случай“Деня на Християнското семейство“учениците от 1-ви клас с г-жа Соня Колева посетиха библиотеката на читалището в часа по занимание по интереси. Разглеждаха книжки с приказки и оцветиха рисунки на тема“Моето семейство“.

1.5. Тази година Баба Марта посрещнахме в читалището с децата от с .Иваново и техните родители. В ролята на Баба Марта беше П.Койчева,която завърза мартенички на малки и големи с пожелания за здраве и сила.

1.6. Също така отбелязахме и обичая „ХАМКАНЕ“ на яйца и халва, а децата поискаха прошка от родителите си.

II. Художествена самодейност:

Съществена част от дейността на читалището е грижата за развитие и разширяване на любителското и художествено творчество. Художествено-творческата дейност цели запознаване и развитие на традиционните ценности на българския народ, съхранение на обичаите и традициите, привличане на млади хора към читалищните самодейни колективи.

Хубаво е когато в едно селско читалище се пее и играе. Хубаво е но не е лесно.И още по хубаво е когато се прави през цялата година, с подкрепата на всички самодейци. Успехите идват когато има диалог и разбирателство.

През изминалата 2020г., благодарение на нови млади самодейци, настоящи и бивши успяхме да направим възстановка на някои позабравени празници от миналото в селото ни – Ивановден, Трифон Зарезан, Сирни заговезни.

2.1.На 27.01.2020г.засвидетелствахме почит и уважение към бабите на Бабин ден-Деня на родилната помощ по стар стил.

Извърши се ритуално подливане на най-младата баба,с най-малкото внуче и на медицинската сестра -Дора Тянкова. Бабите се представиха със своите кулинарни умения-питки и баници за здраве.На празника имаше смях веселие и много награди и подаръци.Сумата която беше похарчена за този ден бе-150лв.от читалището.

2.3.Следващия празник,Трифон Зарезан-празника на лозаря и виното беше отбелязан на 15.02.2020г. За втора поредна година

В с. Иваново бе честван празника на лозаря-Трифон Зарезан. Благодарение на млади ентусиазирани самодейци, облечени в народни носии, бе спазена традицията по зарязване на лозето на Янка Варналиева. Стопанката ни пострещна със вкусна питка ,червено вино и печено пиле. Извиха се кръшни хора и се проведе конкурс за най-добро вино,месно мезе и обредна питка с много награди.

2.2.Следващия празник-Ивановден беше отбелязан на 12.01.2020г. с подкрепата на кметство с.Иваново и кметския наместник Нели Митева. След близо 50 годишно прекъсване в с.Иваново се направи въстановка на традицията на Ивановден от миналото. Извърши се ритуала „кичени аратлици“-побратимяване на двама приятели,които остават побратими за цял живот, в добро и лошо да си помагат и уважават. Имаше и кулинарен конкурс в който участвуваха самодейци, читалищни и нечиталищни дейци.Всички бяха с народни носии от раклата на баба. На празника бяха раздадени много награди. Гости на празника бяха: Кмета на общ.Харманли-Мария Киркова, зам.кмета- Валя Димулска и Георги Станков- народен представител от ГЕРБ и кметове от околните села. Празника завърши с много танци и почерпка пред читалището.

2.4.Следващия празник “Сирни заговезни“- на 2.03.2020г. Една позабравена традиция бе възстановена. Запали се голям обреден огън, в местността“Къра“, където се прескачеше за здраве, както повелява традицията. Стреляха се чавги, въртяха се машараги. Това се случи отново с участието на младите самодейци – Живко,Мартин,Митко,Пламен,Ивайло,Димитър и други, за което им искрено благодарим. Всички бяхме с народни носии. Беше едно невероятно преживяване. Изви се кръшно хоро около огъня с всички ивановци присъствали на празника.

Поради наложената пандемия от 11.март 2020г.успяхме само да отпразнуваме Осми март с жените в читалището. Всички други участия на фолклорно ниво бяха преустановени.

На 1-ви юни 2020г.след разхлабване на мерките с игри и изненади децата от с. Иваново отпразнуваха своя празник – „Деня на детето”.

3.Ремонтна дейност.

Освен празниците които проведохме в селото, се извършиха и ремонтни дейности в читалището. Със средства от общ.Харманли и средства от читалището се направи тоалетна и се започна ремонта на кухнята и стола в читалището. Почистиха се помещенията, изхвърлиха се боклуците трупани с години и се направи нова замазка на две от помещенията. Ремонта продължава и през лятото.

Друго с което можем да се похвалим е обновения вид на чешмата в центъра на селото – с новите пейки и изрисуваните биволи от художника Пенчо Лозанов. Това стана благодарение на жителите на селото ,които дариха средства. През цялата година се поддържаха тревните площи пред читалището и църквата – косене на трева, окопаване, поливане на цветя и дръвчета.